Komisijos reglamentas (EB) Nr. 953/98
1998 m. gegužės 6 d.
nustatantis išsamias Tuniso kilmės alyvuogių aliejaus importo taikymo taisykles
EUROPOS SĄJUNGOS KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. balandžio 27 d. Tarybos reglamentą (EB) Nr. 906/98, nustatantį Tuniso kilmės alyvuogių aliejaus importo bendrąsias taisykles [1], ypač į jo 1 straipsnį,
kadangi pagal Reglamento (EB) Nr. 906/98 1 straipsnį turėtų būti nustatyta Tuniso kilmės alyvuogių aliejaus importo kvotos atidarymo ir administravimo tvarka; kadangi dabartinė ir numatoma alyvuogių aliejaus tiekimo į Bendrijos rinką padėtis leidžia realizuoti planuotą kiekį; kadangi rinkos sutrikdymo pavojus sumažėja, jei importas nesutelkiamas per trumpą 1997-1998 prekybos metų laikotarpį; kadangi būtina numatyti tais prekybos metais išduoti importo licencijas pagal mėnesiui nustatytą grafiką;
kadangi siekiant tikslingai administruoti aptariamąjį kiekį, būtina sukurti mechanizmą, kuris skatintų ūkio subjektus nedelsiant grąžinti licencijas, kurių jie nepanaudos, licencijas išduodančiai agentūrai; kadangi taip pat būtina sukurti mechanizmą, kuris skatintų ūkio subjektus grąžinti licencijas jas išduodančiai agentūrai pasibaigus jų galiojimui, taip sudarant galimybę panaudoti nepanaudotus kiekius bei apie tai informuoti Komisiją;
kadangi iš Tuniso importuojamas aliejus negali viršyti nustatyto kiekio; kadangi dėl to neturėtų būti taikomas leistinas nuokrypis, numatytas 1988 m. lapkričio 16 d. Komisijos reglamento (EEB) Nr. 3719/88, nustatančio bendras išsamias importo ir eksporto licencijų bei išankstinio nustatymo sertifikatų sistemos taikymo žemės ūkio produktams taisykles [2], su paskutiniais pakeitimais, padarytais Reglamentu (EB) Nr. 1404/97 [3], 8 straipsnyje;
kadangi Europos ir Viduržemio jūros šalių susitarimas, įsteigiantis Europos Bendrijų bei jos valstybių narių ir Tuniso Respublikos asociaciją [4], nenumato alyvuogių aliejaus, priskiriamo KN 1509 ir 1510 kodams, išskirtinai pagaminto Tunise ir iš tos šalies vežamo tiesiai į Bendriją, specialios importo tvarkos viršijus 46000 tonų kvotą, kuriai taikomas sumažinto muito mokestis;
kadangi Komisijos reglamentas (EB) Nr. 666/96 [5] su paskutiniais pakeitimais, padarytais Reglamentu (EB) Nr. 2387/96 [6], ir (EB) Nr. 150/98 [7] turėtų būti panaikintas;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Neapdorotas alyvuogių aliejus, priskiriamas KN 15091010 ir 15091090 kodams, pagamintas išskirtinai Tunise ir iš tos šalies vežamas tiesiai į Bendriją, kuriam gali būti taikomas muitas, nustatytas Reglamento (EB) Nr. 906/98 1 straipsnyje, gali būti importuojamas nuo 1997-1998 prekybos metų kovo 1 d. Importo licencijos 1997-1998 prekybos metams išduodamos ne didesniam kaip 46000 tonų kiekiui.
2. 1997-1998 prekybos metams, nepažeidžiant 46000 tonų limito, licencijos gali būti išduodamos, laikantis Reglamento (EB) Nr. 906/98 2 straipsnyje nustatytų sąlygų, iki 10000 tonų per mėnesį. Tačiau šis kiekis sumažinamas iki 5000 tonų kovo mėnesį ir 8000 tonų balandžio mėnesį. Jei vienam mėnesiui visas skirtas kiekis tą mėnesį nepanaudojamas, likutis pridedamas prie kito mėnesio kiekio, bet jo negalima perkelti į dar vėlesnį laikotarpį.
3. Apskaičiuojant leistiną kiekvienam mėnesiui kiekį, kai savaitė prasideda vieną mėnesį, o baigiasi kitą, ji laikoma to mėnesio dalimi, kuriame yra tos savaitės ketvirtadienis.
2 straipsnis
1. Kad būtų galima taikyti Reglamento (EB) Nr. 906/98 1 straipsnyje minimą muitą, importuotojai valstybių narių kompetentingoms institucijoms turi pateikti importo licencijų paraišką. Kartu su paraiška pateikiama pirkimo sutarties, sudarytos su Tuniso eksportuoju, kopija.
2. Importo licencijų paraiškos turi būti pateikiamos kiekvienos savaitės pirmadieniais ir ketvirtadieniais. Kiekvieną trečiadienį valstybės narės praneša Komisijai gautose licencijų paraiškose nurodytus duomenis.
3. Kiekvieną savaitę Komisija apskaičiuoja bendrą kiekį, kuriam buvo pateiktos licencijų paraiškos. Ji valstybėms narėms leidžia išduoti licencijas, kol bus išnaudota mėnesiui skirta kvota; jei yra pavojus, kad mėnesiui skirta kvota gali būti išnaudota, Komisija valstybėms narėms leidžia išduoti importo licencijas proporcingai turimam kiekiui.
4. Jei pasiekiamas didžiausias Reglamente (EB) Nr. 906/98 numatytas kiekis, Komisija apie tai praneša valstybėms narėms.
3 straipsnis
1. Remiantis Reglamento (EEB) Nr. 3719/88 21 straipsnio 2 dalimi, 1 straipsnio 2 dalyje numatytos importo licencijos galioja 60 dienų nuo išdavimo datos ir gali tęstis iki 1999 m. spalio 31 d.
Licencijos išduodamos ne vėliau kaip pirmąją darbo dieną po tos, kurią Komisija suteikia tokią teisę.
Užstatas už importo licenciją sudaro 15 ekiu už 100 kilogramų neto svorio.
2. Jei importo licencija nepanaudojama per nustatytą laiką, užstatas nusavinamas. Tačiau kiekviena dienos dalis laikoma visa diena ir:
- jei licencija ją išdavusiai agentūrai grąžinama per laikotarpį, kuris sudaro jos galiojimo laikotarpio pirmuosius du trečdalius, nusavinama užstato dalis sumažinama 40 %,
- jei licencija ją išdavusiai agentūrai grąžinama per jos galiojimo laikotarpio paskutinį trečdalį arba per 15 dienų iki jos galiojimo laiko pabaigos, nusavinama užstato dalis sumažinama 25 %.
3. Nepaisant 1 straipsnyje nustatytų kiekio apribojimų, galima perskirstyti kiekius, numatytus pagal licencijas, grąžinamas remiantis 2 dalimi. Kiekvieną trečiadienį kompetentingos nacionalinės institucijos Komisijai praneša kiekius, susijusius su licencijomis, grąžinamomis per ankstesnes septynias dienas.
4 straipsnis
1 straipsnio 2 dalyje numatytų importo licencijų 24 skirsnyje įrašomas vienas iš šių įrašų:
- Derecho de aduana fijado por el Reglamento (CE) no 906/98
- Told fastsat ved forordning (EF) nr. 906/98
- Zoll gemäß Verordnung (EG) Nr. 906/98
- Δασμός που καθορίστηκε από τον Κανονισμό (ΕΚ) αριθ. 906/98
- Customs duty fixed by Regulation (EC) No 906/98
- Droit de douane fixé par le règlement (CE) no 906/98
- Dazio doganale fissato dal regolamento (CE) n. 906/98
- Bij Verordening (EG) nr. 906/98 vastgesteld douanerecht
- Direito aduaneiro fixado pelo Regulamento (CE) n.o 906/98
- Asetuksessa (EY) N:o 906/98 vahvistettu tulli
- Tull fastställd genom förordning (EG) nr 906/98.
Nepaisant Reglamento (EEB) Nr. 3719/88 8 straipsnio 4 dalies, į laisvą apyvartą išleidžiamas kiekis negali būti didesnis nei kiekis, nurodytas importo licencijos 17 ir 18 skirsniuose. Dėl to 19 skirsnyje įrašomas skaičius "0".
5 straipsnis
Reglamentai (EB) Nr. 666/96 ir (EB) Nr. 150/98 panaikinami.
6 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gegužės 6 d.